Verbied hoenderinvoere uit Brasilië, sê FairPlay | Maroela Media
Die organisasie FairPlay het die vervolging van 11 voormalige werkers van die Brasiliaanse hoenderverwerker BRF SA verwelkom en weereens ŉ beroep op die Suid-Afrikaanse regering gedoen om sy veiligheidsregulasies oor Brasiliaanse bees- en hoendervleis te verskerp.
Die FairPlay-beweging beywer hom vir die beëindiging van sogenaamde roofsugtige handelspraktyke tussen lande.
Reuters het vroeër berig BRF SA, die wêreld se grootste hoenderuitvoerder, word strafregtelik ondersoek omdat veiligheidstoetse glo omseil is. Altesaam 11 oudwerkers, onder wie twee voormalige adjunkpresidente vir gehaltebeheer, is nou formeel aangekla in verband met dié skandaal.
Die aanklagte hou verband met bewyse dat dokumente en etikette tussen 2012 en 2018 vervals is, asook dat bestanddele in die dierevoer nie akkuraat aangedui is nie. Hulle word ook beskuldig dat verbode bestanddele ingesluit is en dat wanvoorstellings aan reguleerders gemaak is oor sekere van die bestanddele wat gebruik is om die voer mee te maak.
FairPlay sê die probleem met invoere is nie nuut nie en dat daar al sedert 2017 klagtes oor die Brasiliane se voedselveiligheidsprosedures is. Hy het die owerhede toe al gevra om stappe te doen, maar ŉ tydelike verbod is opgehef en Brasiliaanse hoenderstukke het die land weer in rekordgetalle binnegestroom.
Die organisasie sê talle lande het al stappe gedoen oor invoere uit Brasilië, maar dié land is steeds die grootste verskaffer van ingevoerde hoender aan Suid-Afrika.
Die organisasie sê dit is tot 50% van alle hoenderinvoere na Suid-Afrika.
FairPlay sê heelwat van dié hoenderprodukte kon afkomstig gewees het van pluimveeprodusente wat met BRF SA verbind is.
“Ons behoort die voorbeeld van die Europese Unie te volg wat langer as ŉ jaar invoere van 20 Brasiliaanse vleisverspreiders verbied het. Die meeste hiervan was vir aanlegte wat BRF SA bedryf,” het die organisasie gesê.
“Die Brasiliaanse vervolgingsproses kan dalk ŉ wyle duur, maar die kommer oor voedselveiligheid in Suid-Afrika is veel dringender. FairPlay doen ŉ beroep op die regering om ŉ algehele verbod op alle hoenderinvoere uit Brasilië te plaas tot produsente daar aan ons veearts-inspekteurs kan bewys dat hulle vleis veilig is.
“Die gebruik van Suid-Afrikaanse invoerders om vleis uit verskillende lande saam te verpak sonder dat daar enige naspeurbaarheid is, beteken dit is onmoontlik om Brasiliaanse vleis in ons supermarkte te identifiseer.”
Wat van China en Indie se invoerprodukte wat ons tekstiel en nywerheid tot stilstand bring?
Die regering behoort alle invoere van ALLE produkte wat in oppossisie met produkte wat reeds in Suid Afrika vervaardig word, te verbied. Die lande waarvan ingvoer word kom stort in elke geval net hulle minderwaardige gemors hier. Hulle persepsie is mos : “Dis Afrika hulle kan ons minderwaardige gemors gebruik hulle weet nie van beter nie.” Terwyl die plaaslike produsente finansieel al hoe swaarder kry, word werksgeleenthede al hoe minder. Produsenet in die landboubedryf kan baie meer werksgeleenthede skep as daar geen swak gehalte hoenders, melk en ander boerdery produkte ten duurste ingevoer word nie. En glo my vry, die… Lees meer »
Ek eet elke dag van my lewe Chickn Lickn …moenie invoere stop nie….ek eet nie blare en takke nie.
Ander lande voer kos uit na Suid Afrika…….sodat mense dit kan opeet, en vir nog vra. Met die kos in hulle mae gaan werk hulle in die myne……..en voer ons land stukkie vir stukkie uit na die lande wat die kos produseer……….en koop die produkte wat met ons grondstowwe vervaardig is terug!! Dis so tragies dat Afrika nie hierdie situasie kan waarneem….en begin om na homself om te sien nie. Arme donker Afrika……….
Hoender vanaf brazil word ook privaat aan publiek verkoop, weet nie hoe hulle dit gaan stop nie.